Mafia a declarat război Statului

Declarația după ședința CEX-ului convocat vineri de PSD pregătește terenul politic pentru emiterea unei Ordonanțe de Urgență în vederea modificării legislației penale, așa cum era de așteptat după condamnarea la închisoare a lui Liviu Dragnea.

Am scris înainte de condamnare că suntem într-un moment de răscruce și la un OUG distanță de Dictatura borfașilor. Am anticipat imediat după sentință unul dintre efectele condamnării: Se întețește lupta parlamentară împotriva justiției. Dragnea va pune presiune pe Guvernul Dăncilă să emită o ordonanță de urgență care să dezincrimineze faptele pentru care astăzi este condamnat (abuzul în serviciu).

De acum, întrebarea nu este dacă, ci când o vor face?

Cele mai negre scenarii se întâmpla deja și ceva în plus. N-am crezut că o vom auzi cu atâta ură și tupeu, în fața unei țări întregi, în direct, la televizor: Mafia a declarat vineri seară război Statului și cetățenilor cinstiți. Dragnea a promis că-i va salva pe toți borfașii ca el, condamnați pentru abuz în serviciu și că va ”zdrobi statul paralel”. ”Nu mă sperie nici Iohannis, nici Hellvig, nici Kovesi, nici Pahonțu, nici Băsescu, nici Ponta, nici alții”, și-a încheiat Dragnea declarația de război. De azi încolo, toată țara tremură în așteptarea bombei nucleare cu raza mare de acțiune împotriva justiției, iar Klaus Iohannis se întreabă dacă va fi suspendat sau nu.

Un dublu infractor tocmai aruncă în aer o țară întreagă, răstoarnă masa și distruge tot ce-i amenință libertatea. Dacă nu vom reuși să oprim cumva nebunia, dacă președintele Klaus Iohannis nu va găsi o soluție, ne vom trezi mâine în plin coșmar. În lumea nouă promisă de Dragnea, adevărații hoți sunt judecătorii, procurorii, președintele. Oricine susține statul de drept, justiția și valorile democratice devine inamic în viitoarea dictatură a borfașilor, iar furtul și jaful din bani publici sunt ridicate la rang de virtute.